als_Latn dik_Latn sag_Latn
Bashkitë dhe komunat që drejtohen nga demokratët, do të depozitojnë në Gjykatën Kushtetuese kërkesën për shpallje si antikushtetuese të vendimeve të qeverisë, që po pengojnë zhvillimin urban. Pushtetarët vendorë u angazhuan se s’do lejojnë që reforma territoriale të miratohet pa konsultime me qytetarët
Basha: Me tentativat për reformë të njëanshme, mazhoranca po i vë shkelmin statusit të kandidatit
Të zgjedhurit vendorë kanë shprehur dje vendosmërinë e tyre, për t’i thënë “ndal”, me çdo mënyrë demokratike, shkeljes së autonomisë vendore. Si hap i parë, ata kanë dërguar për shqyrtim në Gjykatën Kushtetuese të gjitha vendimet e qeverisë, që në mënyrë antikushtetuese kanë goditur kompetencat e tyre për planifikim dhe zhvillim urban. Në konventën e të zgjedhurve vendorë, kryetari i shoqatës së bashkive, Lulzim Basha ka theksuar se i vetmi vullnet i shprehur deri më sot nga kryeministri është përqëndrimi total i pushtetit në zyrën e tij. Kryetarë dhe këshilltarë, të majtë apo të djathtë ndodhen nën goditje dhe breshëri goditjesh ilegjitime, njësoj si institucionet e tjera të pavarura. Një akt i qartë, e zezë mbi të bardhë janë vendimet e Këshillit Kombëtar të Territorit që në mënyrë antikushtetuese bllokojnë planet e zhvillimit në komunat e bashkitë e vendit, komunat e bashkitë e kurorës së Tiranës, të zonës bregdetare, të aksit Tiranë-Durrës, akset kombëtare e pastaj një sërë bashkish të tjera, të majta e të djathta sot gjenden në këtë ngërç të provokuar tërësisht nga papërgjegjshmëria dhe antikushtetueshmëria, si mentalitet dhe si kulturë veprimi e ish-kryebashkiakut të Tiranës. Sindroma e vitit“zero” i dikton pushtetit bllokimin e kredive për të pastrehët, për një ndër shtresat më në nevojë e pa dyshim përmes këtij bllokimi, bllokon edhe shumë interesa të tjera, duke përfshirë këtu edhe interesa zhvillimorë të kreditimit të një prej degëve më të rëndësishme të vendit, siç është industria e ndërtimit të cilën të gjithë e dimë që tërheq një zinxhir të madh punësimi dhe zhvillimi pas vetes. Bllokimi dhe zvarritja e buxheteve, siç është rasti i Tiranës. Të gjitha këto veprime duket qartë se kanë një dhe vetëm një objektiv, zerimin e mundësive të të zgjedhurve vendorë për të vepruar, dëmtimin dhe gjymtimin e mundësive të të zgjedhurve vendorë, për tu shërbyer qytetarëve. E paprecedentë është edhe ajo që ndodhi me buxhetin, një akt prapa-kthehu, një zhbërje standardi, taksat vendore të dhëna në vitin 2007 në kohën kur kryeministri ishte kryebashkiak i Tiranës janë gjymtuar dhe përgjysmuar, ndërkohë që buxhetet e bashkive dhe komunave të cilat udhëhiqen nga të zgjedhurit demokratë që përbëjnë shumicën e tyre në total janë shkurtuar si rregull. Detyra jonë është fare e qartë, të zbatojmë deri në fund përgjegjësitë e mandateve legjitime që na kanë dhënë qytetarët shqiptarë, jo t’i zmbrapsemi, por t’i bëhemi barrierë abuzivizmit, shkeljeve antikushtetuese dhe goditjeve të pafundme, të paskrupullta të pushtetit qendror” – deklaroi Basha. “Qeveria ka refuzuar të dëgjojë zërin e qytetarëve, problematikat e tyre, dëshirat, shpresat, problemet, hallet e le më tu ofrojë zgjidhje” – tha zoti Basha, duke iu referuar edhe grevës së djeshme të transportit urban në kryeqytet. “Impakti i keqqeverisjes, i papërgjegjshmërisë, i drejtpërdrejtë, në një ditë të vetme, në jetën e të paktën 100 mijë përdoruesve të transportit publik, në mëngjesin e një dite pune në Tiranë. Në vend që të mendohet se si të përdoren instrumentet ligjorë, për të ndihmuar nga njëra anë përdoruesit e transportit publik, duke mosrritur çmimin e biletës, dhe nga ana tjetër, operatorët e transportit publik, në ato kërkesa të drejta dhe realiste që kanë, përmes ndihmës apo subvencionimit, qoftë edhe përmes lehtësimit të taksave, të akcizave…” – deklaroi z. Basha. Zoti Basha ka shprehur shqetësimin, për përdorimin politik që po i bëhet strukturave të Policisë së Shtetit. “Sot, efektivat e policisë, theksoi zoti Basha- ndodhen përpara një presioni të jashtëzakonshëm politik, për të përmbushur skemat politike të pushtetit”. Në emër të të zgjedhurve vendor, zoti Basha ka ofruar mbështetje për Policinë e Shtetit, në përmbushje të detyrës së tyre, garantimin e rendit dhe sigurisë për qytetarët. “Në emër të zgjedhurve vendorë, dua sot të lëshoj një apel ndaj kuadrove të Policisë së Shtetit, dua t’ju them që në detyrën e tyre në mes të kësaj katrahure të gatuar nga shefat e politikës qendrore të mazhorancës Rama-Meta, nuk janë vetëm, se ne pushteti vendor, mbi gjithçka vendosim interesin publik, interesin e qytetarëve dhe siç kemi bashkëpunuar në të kaluarën, siç bashkëpunojmë sot do të vazhdojmë të japim të gjithë mbështetjen tonë, pasi interesi kryesor i qytetarëve tanë është rendi, siguria, dhe zbatimi i ligjit, ndaj mos u trembni dhe mos u tërhiqni, zbatoni ligjin, ju kemi mbështetur dhe do t’ju mbështesim në çdo hap!” – u shpreh kryetari i PD. Në konventën e të zgjedhurve vendorë, në cilësinë e kryetarit të shoqatës së bashkive por edhe të liderit të opozitës, zoti Basha deklaroi se pa kosensus dhe konsultim të gjerë nuk do të njihet asnjë produkt i reformës territoriale. “Reforma territoriale që është njëkohësisht reformë elektorale dhe reformë e pushtetit vendor nuk mund të hedhë asnjë hap legjitim përpara, pa rivendosur konsensusin e plotë në çdo hallkë të vendimmarrjes midis mazhorancës dhe opozitës. Në emër të gjithë të zgjedhurve vendorë, dua t’i përcjell mazhorancës Rama-Meta një mesazh tjetër, jo vetëm konsensusi me opozitën por konsensusi i gjerë qytetar, përmes konsultimit, transparencës gjithëpërfshirëse dhe llogaridhënies është kusht i domosdoshëm kushtetues për të ecur përpara me këtë reformë. Asnjë komunë, sado e vogël, sado e largët, nuk mund dhe nuk do të tjetërsohet përmes një reforme ilegjitime, pa dëgjuar zërin e qytetareve dhe qytetarëve të saj dhe për këtë, së shpejti ne do të nisim një tur të gjerë konsultimi përmes të zgjedhurve vendorë, përmes këshilltarëve të majtë e të djathtë të çdo komune e bashkie me qytetarët e Republikës së Shqipërisë, të cilët kanë dhe do të kenë përgjithmonë të drejta sovrane, për të vendosur dhe ratifikuar çdo ndarje dhe bashkim territorial në territorin e kësaj republike” – theksoi z. Basha. Përpjekja e Ramës për të hyrë në histori është përmbushur me sukses, sipas z.Basha, duke specifikuar edhe arsyet për të cilat do të mbahet mend. “Në këto 5 muaj, qeveria ka hyrë tashmë në histori. Për këtë, të mos ketë asnjë merak ish-kryetari i shoqatës sonë të bashkive, por ka hyrë në histori si qeveria e zhbërjes, demontimit, tritolit politik kundër kushtetutës, kundër institucioneve të pavarura, kundër ekonomisë, kundër rendit dhe sigurisë e tani së fundmi edhe kundër shtëpisë së tij të vjetër, pushtetit vendor” – theksoi më tej lideri i opozitës, Lulzim Basha.
als_Latn als_Latn als_Latn